KOMMISSIONENS BESLUTNING af 30. maj 1997 om konstatering af, at udnyttelse af geografiske områder med henblik på efterforskning efter eller udvinding af olie eller gas ikke i Det Forenede Kongerige betragtes som virksomhed, der er omhandlet i artikel 2, stk. 2, litra b), nr. i), i Rådets direktiv 93/38/EØF, og at foretagender, der udøver denne virksomhed, ikke i Det Forenede Kongerige anses for at have særlige eller eksklusive rettigheder i medfør af direktivets artikel 2, stk. 3, litra b) (Kun den engelske udgave er autentisk) (EØS-relevant tekst) (97/367/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation (1), senest ændret ved akten vedrørende Østrigs, Finlands og Sveriges tiltrædelse, særlig artikel 3, stk. 4 og 5, og artikel 40, stk. 5 til 8,

under henvisning til Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (2), særlig artikel 12, og

ud fra følgende betragtninger:

Efter artikel 3 i direktiv 93/38/EØF kan en medlemsstat anmode Kommissionen om at bestemme, at udnyttelse af geografiske områder med henblik på efterforskning efter eller udvinding af olie, gas, kul eller andet fast brændsel, ikke skal betragtes som en af de former for virksomhed, der er omhandlet i direktivets artikel 2, stk. 2, litra b), nr. i), eller at ordregivere ikke skal anses for at have særlige eller eksklusive rettigheder i medfør af artikel 2, stk. 3, litra b), til en eller flere af disse former for virksomhed, når en række konkrete betingelser, der er fastsat i stk. 1 og 3, er opfyldt, for så vidt angår de gældende nationale bestemmelser om sådan virksomhed, og at en medlemsstat, der anmoder om en sådan beslutning, i henhold til direktivets artikel 3, stk. 2 skal sikre, at ordregiverne overholder principperne om ikke-forskelsbehandling og udbud ved tildeling af kontrakter, og meddeler Kommissionen oplysninger om tildelingen af kontrakter;

medlemsstater, der har gennemført bestemmelserne i direktiv 94/22/EF, anses for at opfylde betingelserne i artikel 3, stk. 1, i direktiv 93/38/EØF;

ved brev af 3. februar 1997 anmodede Det Forenede Kongeriges Faste Repræsentation ved Det Europæiske Fællesskab Kommissionen om at bestemme, at udnyttelsen af geografiske områder med henblik på efterforskning efter eller udvinding af olie eller gas ikke i Det Forenede Kongerige skal betragtes som en af de former for virksomhed, der er omhandlet i artikel 2, stk. 2, litra b), nr. i), i direktiv 93/38/EØF, og at foretagender, der udøver denne virksomhed, ikke i Det Forenede Kongerige skal anses for at have særlige eller eksklusive rettigheder i medfør af direktivets artikel 2, stk. 3, litra b); anmodningen omfattede ikke udnyttelse af geografiske områder med henblik på efterforskning efter eller udvinding af kul eller andet fast brændsel;

Det Forenede Kongerige har gennemført direktiv 94/22/EF ved vedtagelse af Hydrocarbons Licensing Regulations 1995, Petroleum (Production) (Seaward Areas) (Amendment) Regulations 1995 og Petroleum (Production) (Landward Areas) Regulations 1995;

opfyldelse af betingelserne i artikel 3, stk. 3 i direktiv 93/38/EØF blev undersøgt i forbindelse med vedtagelsen af Kommissionens beslutning 93/425/EØF af 14. juli 1993 om konstatering af, at udnyttelse af geografiske områder med henblik på efterforskning efter eller udvinding af olie eller gas i Det Forenede Kongerige ikke udgør virksomhed, der er omhandlet i artikel 2, stk. 2, litra b), nr. i), i Rådets direktiv 90/531/EØF, og at de foretagender, der driver denne virksomhed, ikke i Det Forenede Kongerige anses for at have særlige eller eksklusive rettigheder i henhold til artikel 2, stk. 3, litra b), i dette direktiv (3);

Rådets direktiv 90/531/EØF (4) blev indarbejdet i Det Forenede Kongeriges lovgivning ved Utilities Supply and Works Contracts Regulations 1992, der blev vedtaget den 23. december 1992; »regulation 8« bestod af en række gennemførelsesbestemmelser, der var i overensstemmelse med artikel 3, stk. 2; disse bestemmelser blev undersøgt i forbindelse med vedtagelsen af beslutning 93/425/EØF, og det blev fastslået, at der var tale om en tilfredsstillende gennemførelse af artikel 3, stk. 2, i direktiv 90/531/EØF, hvad angår indkøbsaftaler samt bygge- og anlægskontrakter; det var nødvendigt at udarbejde gennemførelsesbestemmelser til artikel 3, stk. 2, hvad angår tjenesteydelsesaftaler;

ved Utilities Contracts Regulations 1996 blev direktiv 93/38/EØF indarbejdet i Det Forenede Kongeriges lovgivning; »regulation 9« gengiver de tidligere bestemmelser og udvider samtidig deres anvendelsesområde til at omfatte tjenesteydelsesaftaler; disse bestemmelser trådte i kraft den 12. december 1996; Utilities Contracts Regulations 1996 sikrer, at foretagender, der udøver efterforsknings- eller udvindingsvirksomhed, overholder principperne om ikke-forskelsbehandling og udbud ved tildeling af kontrakter, især med hensyn til de oplysninger, de giver virksomhederne om deres planer om tildeling af kontrakter, samt forpligtelsen til at informere Kommissionen om tildelingen af disse kontrakter;

i henhold til artikel 40, stk. 5 til 8, i direktiv 93/38/EØF har Det Rådgivende Udvalg for Offentlige Aftaler afgivet udtalelse om denne beslutning -

VEDTAGET FØLGENDE BESLUTNING:

Artikel 1

Fra den 30. maj 1997 betragtes udnyttelse af geografiske områder med henblik på efterforskning efter eller udvinding af olie eller gas ikke i Det Forenede Kongerige som en af de former for virksomhed, der er omhandlet i artikel 2, stk. 2, litra b), nr. i), i direktiv 93/38/EØF, og foretagender, der udøver en sådan virksomhed, anses ikke i Det Forenede Kongerige for at have særlige eller eksklusive rettigheder i medfør af direktivets artikel 2, stk. 3, litra b).

Artikel 2

1. Denne beslutning vedtages på grundlag af de bestemmelser, der er vedtaget i Det Forenede Kongerige pr. 30. maj 1997 for at gennemføre direktiv 94/22/EF og artikel 3, stk. 2, i direktiv 93/38/EØF, og som er blevet meddelt Kommissionen.

2. Love eller administrative bestemmelser om ændring af de i stk. 1 omhandlede regler meddeles Kommissionen, så snart de er vedtaget.

3. De i stk. 2 omhandlede oplysninger meddeles Kommissionen, således at denne kan vurdere, om denne beslutning bør ændres, ophæves eller bibeholdes.

Artikel 3

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 30. maj 1997.

På Kommissionens vegne

Mario MONTI

Medlem af Kommissionen

(1) EFT nr. L 199 af 9. 8. 1993, s. 84.

(2) EFT nr. L 164 af 30. 6. 1994, s. 3.

(3) EFT nr. L 196 af 5. 8. 1993, s. 55.

(4) EFT nr. L 297 af 29. 10. 1990, s. 1.